Асноўная задача — захаваць сапраўдны духоўны сэнс пілігрымкі — ляжыць на плячах сьвятароў. Акрамя арганізацыйна-распарадчых пытаньняў, яны выконваюць Тайны Еўхарыстыі, Споведзі, прапаведуюць Слова Божае, з імі можна паразмаўляць на тэмы, зьвязаныя з верай. Важнае месца падчас пілігрымкі займае малітва. Кожны дзень распачынаецца з Сьвятой Літургіі. Пакуль пілігрымы ідуць, яны моляцца Ружанец, Ісусаву малітву, сьпяваюць рэлігійныя песьні. Шмат залежыць ад паслухмянасьці і дысцыпліны пілігрымаў. Чалавек схільны глядзець на сьвет і іншых адпаведна свайму пункту гледжаньня. Аднак з часам ён вучыцца бачыць сітуацыю ў больш шырокім кантэксьце, гэта значыць вачамі іншых.